Nios waarsku oor skerp toename in RSV-gevalle(Foto: Unsplash) Die Nasionale Instituut vir Oordraagbare Siektes (Nios) waarsku oor ŉ skerp toename in die voorkoms van die respiratoriese sinsitiale virus (RSV)-gevalle wat veral bronchiolitis en lae lugweginfeksie onder jong kinders veroorsaak. Benewens die verhoogde aantal gevalle, blyk dit ook dat die virus kinders ernstiger aantas as in die verlede. Nios vestig dokters, kinderhospitale en intensiewesorgeenhede se aandag op die verwagte toename in gevalle en doen ŉ beroep op hulle om voldoende voorsorg te tref om stygende gevalle te hanteer. Die RSV-seisoen begin gewoonlik voor die griepseisoen en het reeds vroeg in Februarie ŉ aanvang geneem. Die virus kom tans by veral kinders onder vyf jaar oud voor en volgens Nios neem dié gevalle steeds toe. Dit lyk ook of gevalle oor die afgelope weke skerper toeneem in vergelyking met die aantal virusgevalle wat tussen 2014 en 2019 aangemeld is. Verslae oor verhoogde RSV-gevalle onder kinders in die Noordelike Halfrond gedurende die 2022‑’23‑RSV-seisoen, toon dat die virus kinders ernstiger as in die verlede aantas en dat meer kinders, veral ouer as een jaar oud, weens die virus in die hospitaal beland. Nios waarsku dat Suid-Afrika moontlik dieselfde pad kan loop en sê dat dokters RSV in gedagte moet hou wanneer ŉ diagnose gemaak word by jong kinders wat simptome soortgelyk aan dié veroorsaak deur die virus toon. Hoewel die meerderheid babas wat RSV opdoen nie noodwendig hospitalisasie nodig het nie, loop sekere kinders wel die risiko om ernstiger siek te word. Babas onder ses maande kan ook moontlik ernstiger siektes weens RSV opdoen, onder meer hipoksie, slaapapnee en voedingsprobleme. Baie jong babas toon dikwels net enkele simptome soos tamheid, knieserigheid en asemhalingsprobleme. Risikofaktore van ŉ ernstige RSV-besmetting sluit in vroeë geboorte (indien die ma die virus opdoen) en moontlik chroniese longsiektes by dié babas, neurologiese probleme, hartsiektes en probleme met die immuunstelsel.